বাঙালি বিপ্লবীর এক অজানা অধ্যায় লিখলেন দেবারতি মুখোপাধ্যায়

ওয়েব ডেস্ক: অজস্র বিপ্লবীর (Revolutionary) জন্ম হয়েছে বাংলায়, যাঁরা বিভিন্নভাবে দেশকে স্বাধীন করার কাজে নিজেদের ব্রতী করেছিলেন। সেই তালিকায় অন্যতম উল্লাসকর দত্ত (Ullaskar Dutta)। ‘অনুশীলন সমিতি’ ও ‘যুগান্তর বাংলা’র এক স্তম্ভ ছিলেন তিনি। এবার তাঁকে ঘিরেই বই লিখলেন দেবারতি মুখোপাধ্যায় (Debarati Mukhopadhyay)। প্রকাশিত হল বর্তমান সময়ের বিখ্যাত লেখিকার লেখা উপন্যাস (Bengali Novel) ‘উল্লাসকর’। বিপ্লবী উল্লাসকর দত্তর জীবনের এক অজানা রোমান্টিক অধ্যায় ফুটে উঠেছে লেখিকার এই উপন্যাসে, যা প্রকাশিত হল কলকাতার টাউন হলে।

‘উল্লাসকর’ প্রসঙ্গে বলতে গিয়ে বই প্রকাশ অনুষ্ঠানে লেখিকা দেবারতি মুখোপাধ্যায় বলেন যে, এই উপন্যাস শুধু এক বিপ্লবীর গল্প নয়, এটি এক বিপ্লব ও প্রেমের উপন্যাস। বাংলার স্বাধীনতা আন্দোলনের অস্থির সময়ের পটভূমিতে অসংখ্য যোদ্ধার জীবন একে অপরের সঙ্গে যেভাবে জড়িয়ে ছিল, সেই বাস্তবতারই সাহিত্যিক রূপ এই বই, এমনটাই জানান লেখিকা।

আরও পড়ুন: নভেম্বরেই ব্যাটিং শুরু শীতের, কমল তাপমাত্রা, ভোর-রাতে বইছে ঠাণ্ডা হাওয়া

১৯৬৫ সালে অসমের সিলচরে মৃত্যু হয় এই বাঙালি বিপ্লবীর। তাই উল্লাসকরের জীবনের অজানা অধ্যায়ের সন্ধানে সেখানেও পাড়ি দিয়েছেন লেখিকা নিজে। দেবারতি মুখোপাধ্যায় এ পরসঙ্গে জানান যে, বইটির জন্য তিনি নিজে সিলচর সহ বিভিন্ন ঐতিহাসিক স্থানে ঘুরে গবেষণা করেছেন। সেই যাত্রায় তিনি বহু দুর্লভ দলিল, তথ্য ও অপ্রকাশিত ফটোগ্রাফের সন্ধান পেয়েছেন, যেগুলি তাঁর লেখা এই উপন্যাসের বইয়ে স্থান পেয়েছে।

বই প্রকাশের এই সন্ধ্যায় রাজ্যের নানা প্রান্ত থেকে পাঠক ও সাহিত্যপ্রেমীরা হাজির ছিলেন। অসম, বর্ধমান, মুর্শিদাবাদ থেকে এসেছিলেন অনেকেই। অতিথিদের উষ্ণ অভ্যর্থনায় আপ্লুত হয়ে দেবারতি মুখোপাধ্যায় পাঠকদের প্রতি কৃতজ্ঞতা প্রকাশ করেন এবং ইতিহাসের সঙ্গে যুক্ত থাকার আহ্বান জানান। তাঁর বার্তা, “বই পড়ুন। নিজের ইতিহাসকে জানলেই নিজেকে ভালোভাবে চেনা যায়।”